
Kubánvázas építőelemeket tartalmazó fémorganikus vázszerkezetek

A fémorganikus vázszerkezetek pórusos szerkezetüknek köszönhetően a jelenleg ismert legnagyobb fajlagos felülettel és legkisebb sűrűséggel rendelkező kristályos vegyületek. A cink- és karboxilát-alapú fémorganikus vázszerkezeteket vizsgáltuk, amelyek csomópontjain merev, fém-oxigén-szén klasztereket, közöttük az éleken pedig szerves összekötőelemeket tartalmazó koordinációs polimerek. A csomóponton elhelyezkedő, merev, fémtartalmú klasztereket másodlagos építőelemeknek nevezik [1].
Irodalmi szintézisekből kiindulva optimalizáltuk különböző tereftálsav-alapú fémorganikus vázszerkezeteket előállítását. Sikeresen előállítottuk a lapátkerékszerű, Zn2(CO2)4 másodlagos építőelemeket tartalmazó MOF-1-et és MOF-2-t, illetve a köbös MOF-5-öt. Az egyik legismertebb és legfontosabb fémorganikus vázszerkezet a köbös kristályszerkezetű MOF-5, amely a csomópontokon található Zn4O(CO2)6 klaszterekből és az éleken közöttük lévő szerves összekötőelemekből épül föl. A másodlagos építőelemek közepén egy oxigénatom helyezkedik el, melyet tetraéderesen négy cink vesz közbe. A tetraéder éleinél egy-egy karboxiláthíd köti össze a négyes koordinációjú cinkeket [1].
A tereftálsavhoz hasonló méretű, ám attól eltérő tulajdonságú és stabilitású kubán-1,4-dikarbonsavat felhasználva négy új kristályszerkezetű anyagot előállítottunk, különböző kísérleti körülmények mellett. Az anyagok szerkezetét egykristálydiffrakció segítségével vizsgáltuk.
Az egyik új szerkezet több szerkezetileg azonos és független, egymásba ágyazódó makromolekulából áll, melyek egymagvú, tetraéderes szimmetriájú Zn(CO2)4 másodlagos építőelemeket tartalmaznak.
Előállítottunk egy lapátkerékszerű, kétmagvú Zn2(CO2)4 másodlagos építőelemeket tartalmazó sík polimerekből álló szerkezetet is, melyben a cinkatomok ötös koordinációjúak. A síkok közötti távolságot a cinkatomokhoz koordináló oldószermolekulák befolyásolják.
A legmagasabb szimmetriájú új szerkezet a MOF-5 kubántartalmú analógja, melynek csomópontjain négymagvú, hatos csatlakozású Zn4O(CO2)6 másodlagos építőelemek vannak.
Sikerült előállítanunk egy igen érdekes, kettősréteg jellegű szerkezetet. Ebben a szerkezetben egy igen ritka másodlagos építőelem található a csomópontokon, a négy cinkatomot tartalmazó, hetes csatlakozású Zn4O(CO2)7. Ebben a másodlagos építőelemben két négyes és két ötös koordinációjú cink található, amely hét irányú elágazást tesz lehetővé.
[1] H. Li, M. Eddaoudi, M. O’Keeffee, O.M. Yaghi, Nature, 402, 276-279 (1999)



